Regering versuim weer om elektrisiteitsplan bekend te maakArgieffoto Ondanks ŉ versekering van die minister van minerale hulpbronne en energie, Gwede Mantashe, dat die geïntegreerde hulpbronneplan (IRP) vandeesmaand vrygestel sou word, wil dit voorkom of dit onwaarskynlik sal wees. Kevin Mileham, DA-LP en skaduminister van minerale hulpbronne en energie, het gesê daar het die afgelope 24 uur berigte aan die lig gekom dat die Nasionale Ekonomiese, Ontwikkelings- en Arbeidsraad (Nedlac), en spesifiek vakbonde, die plan in sy geheel verwerp het, omdat dit nie voldoende voorsiening maak vir ŉ kernkragprogram nie. Die IRP is Suid-Afrika se elektrisiteitspadkaart en bied ŉ uiteensetting van die verwagte aanvraag na elektrisiteit, en hoe elektrisiteit opgewek en bekom sal word. “Dit is noodsaaklik om sekerheid te verskaf vir ons energievoorraad en vertroue in ons ekonomie. Dit moet ook ŉ raamwerk verskaf vir ŉ energie-oordrag, insluitend die gebruik van hernubare hulpbronne vir die verskaffing en bestuur van die nasionale elektrisiteitsnetwerk,” het Mileham gesê. Kragtens regulasies word minister Mantashe verplig om ŉ nuwe IRP elke twee jaar vry te stel. “Die laaste een was in 2010 en die huidige voorstel is al sedert 2016 slegs ŉ konsepdokument. Sonder die IRP is daar geen raamwerk vir die opwekking van nuwe energie nie,” het hy bygevoeg. “Dit verhoog ons risiko vir beurtkrag, omdat ons geen plan het om die verouderende kragaanlegte te vervang nie.” Mileham het gesê die huidige konsepdokument is omvattend bespreek met alle belanghebbendes, insluitend Nedlac, en tot twee weke gelede was almal tevrede. “Nedlac se ommekeer is dus onverwags en klein bietjie meer as ekonomiese sabotasie. Dit is belangrik om te noem dat daar geen wetlike verpligting is om met Nedlac te vergader nie, en die organisasie se insette bepaal ook nie of die IRP goedgekeur kan word nie.” Die Demokratiese Alliansie eis dat Mantashe dadelik die IRP moet bekendmaak en die nodige stappe moet doen om die kragnetwerk oop te maak aan onafhanklike kragprodusente (IPP). “Ons moet seker maak dat Suid-Afrika die nodige elektrisiteit het vir ekonomiese groei. Ons moet die lisensiëringsvereistes verslap vir kleinskaalse hernubare kragopwekking en munisipaliteite toelaat om energie direk by IPP’s aan te koop. Dit is die enigste manier hoe Suid-Afrika se ekonomie sal herstel.”